Nóg ’n SA rugbyspeler na EuropaNic Groom in aksie vir die Lions. Foto: ANA. Edinburgh het hul rugbyspan versterk met die nuus dat die Suid-Afrikaanse skrumskakel, Nic Groom, deel van hul groep vir die komende seisoen sal wees. Die 29-jarige Groom het vanjaar Superrugby vir die Lions gespeel en sal hope ondervinding saam met hom na Skotland neem. Hy het onder meer ook in meer as 100 wedstryde vir die Stormers en Northampton Saints die afgelope paar seisoene gespeel. Groom was een van die sleutelfigure in die Lions se 2019-Superrugby-veldtog en het in 13 van die span se 16 wedstryde gespeel. “Ek is opgewonde om deel van die Edinburgh-kultuur te word. Ek het ’n ogie op hul vordering vanuit Suid-Afrika gehou en dit is beslis ’n klub wat met elke seisoen verbeter. Ek kan nie wag om ’n rol in hul verdere ontwikkeling te speel nie,” het Groom gesê. “My tyd by die Lions was ongelooflik en ek het die geleentheid gehad om met fantastiese afrigters en spelers te werk. Ek is baie dankbaar vir die kanse wat hulle my gegee het,” sê hy. “Van wat ek gehoor het, is Edinburgh ’n lekker plek om te bly en jou rugby te speel. My gesin kan nie wag vir die avontuur wat op hulle wag nie.” Edinburgh se afrigter, Richard Cockerill, het op sy beurt gesê dat Groom ’n intelligente speler is wat gereeld sterk in die Superrugby- en Engelse Premierreekse vertoon het. “Sy ondervinding in die nommernegetrui is beslis van groot waarde, maar sy vermoë om geleenthede raak te sien en verdedigers op die agtervoet te betrap sal sorg dat ons span ’n splinternuwe baadjie aantrek,” het Cockerill gesê.